CELEX: 32018R1718
Language: mt
Date: 2018-11-14 00:00:00
Title: Regolament (UE) 2018/1718 tal-Parlament Ewropew u tal-Kunsill tal-14 ta’ Novembru 2018 li jemenda r-Regolament (KE) Nru 726/2004 dwar il-post tas-sede tal-Aġenzija Ewropea għall-MediċiniTest b'rilevanza għaż-ŻEE.

16.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 291/3
               
            
         REGOLAMENT (UE) 2018/1718 TAL-PARLAMENT EWROPEW U TAL-KUNSILL
         tal-14 ta’ Novembru 2018
         li jemenda r-Regolament (KE) Nru 726/2004 dwar il-post tas-sede tal-Aġenzija Ewropea għall-Mediċini
         (Test b’rilevanza għaż-ŻEE)
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 u l-punt (c) tal-Artikolu 168(4) tiegħu,
         Wara li kkunsidraw il-proposta mill-Kummissjoni Ewropea,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Wara li kkonsultaw mal-Kumitat tar-Reġjuni,
         Filwaqt li jaġixxu skont il-proċedura leġislattiva ordinarja (2),
         Billi:
         
                     (1)
                  
                  
                     Fil-kuntest n-notifika tar-Renju Unit fid-29 ta’ Marzu 2017 tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (“TUE”), is-27 Stati Membri l-oħra, imlaqqa’ fl-20 ta’ Novembru 2017 fil-marġini tal-Kunsill, għażlu lil Amsterdam, in-Netherlands, bħala s-sede l-ġdida tal-Aġenzija Ewropea għall-Mediċini (“l-Aġenzija”).
                  
               
                     (2)
                  
                  
                     B’kont meħud tal-Artikolu 50(3) TUE, jenħtieġ li l-Aġenzija tibda tokkupa s-sede il-ġdida tagħha mit-30 ta’ Marzu 2019.
                  
               
                     (3)
                  
                  
                     Sabiex jiġi żgurat il-funzjonament tajjeb tal-Aġenzija fil-post il-ġdid tagħha, jenħtieġ li jiġi konkluż ftehim dwar il-kwartieri ġenerali bejn l-Aġenzija u n-Netherlands qabel ma l-Aġenzija tibda tokkupa s-sede l-ġdida tagħha.
                  
               
                     (4)
                  
                  
                     Huwa ta’ min ifaħħar lill-awtoritajiet tan-Netherlands li qed jagħmlu sforzi biex jiżguraw l-effikaċja operattiva, il-kontinwità u l-funzjonament bla interruzzjoni tal-Aġenzija matul u wara r-rilokazzjoni. Madankollu, minħabba s-sitwazzjoni straordinarja, l-Aġenzija jista’ jkollha tiffoka temporanjament fuq il-kompiti ewlenin tagħha u tistabbilixxi ordni ta’ prijorità għall-attivitajiet l-oħra skont l-impatt tagħhom fuq is-saħħa pubblika u l-kapaċità tal-Aġenzija li tiffunzjona.
                  
               
                     (5)
                  
                  
                     Jenħtieġ li l-Kummissjoni tissorvelja l-proċess ġenerali ta’ rilokazzjoni tal-Aġenzija għas-sede l-ġdida tagħha u tassisti dak il-proċess fil-limiti tal-kompetenzi tagħha.
                  
               
                     (6)
                  
                  
                     Sabiex l-Aġenzija tingħata biżżejjed żmien għar-rilokazzjoni, jenħtieġ li dan ir-Regolament jidħol fis-seħħ bħala kwistjoni ta’ urġenza.
                  
               
                     (7)
                  
                  
                     Għalhekk jenħtieġ li r-Regolament (KE) Nru 726/2004 tal-Parlament Ewropew u tal-Kunsill (3) jiġi emendat skont dan,
                  
               ADOTTAW DAN IR-REGOLAMENT:
         
            Artikolu 1
            L-Artikolu li ġej jiddaħħal fir-Regolament (KE) Nru 726/2004:
            
               
                  “Artikolu 71a
                  L-Aenzija għandu jkollha s-sede tagħha f’Amsterdam, fin-Netherlands.
                  L-awtoritajiet kompetenti tan-Netherlands għandhom jieħdu l-miżuri kollha meħtieġa biex jiżguraw li l-Aġenzija tkun tista’ tidħol fil-post temporanju tagħha mhux aktar tard mill-1 ta’ Jannar 2019 u li tkun tista’ tidħol fil-post permanenti tagħha mhux aktar tard mis-16 ta’ Novembru 2019.
                  L-awtoritajiet kompetenti tan-Netherlands għandhom jippreżentaw rapport bil-miktub lill-Parlament Ewropew u lill-Kunsill dwar il-progress li jkun sar fir-rigward tal-adattamenti għall-uffiċċji temporanji u dwar il-kostruzzjoni tal-binja permanenti sas-17 ta’ Frar 2019, u kull tliet xhur wara din id-data, sakemm l-Aġenzija tkun daħlet fil-post permanenti tagħha.”.
               
            
         
         
            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Dan ir-Regolament għandu japplika mit-30 ta’ Marzu 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Strasburgu, l-14 ta’ Novembru 2018.
            
               
                  Għall-Parlament Ewropew
               
               
                  Il-President
               
               A. TAJANI
            
            
               
                  F’isem il-Kunsill
               
               
                  Il-President
               
               K. EDTSTADLER
            
         
         
            (1)  ĠU C 197, 8.6.2018, p. 71.
         
            (2)  Pożizzjoni tal-Parlament Ewropew tal-25 ta’ Ottubru 2018 (għadha mhix ippubblikata fil-Ġurnal Uffiċjali) u deċiżjoni tal-Kunsill tad-9 ta’ Novembru 2018.
         
            (3)  Ir-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (ĠU L 136, 30.4.2004, p. 1).